**FELHÍVÁS**

**SZAVAZATSZÁMLÁLÓ BIZOTTSÁGI TAGOK/PÓTTAGOK MEGVÁLASZTÁSÁRA**

Délegyháza Helyi Választási Irodája a 2022. évben megválasztott szavazatszámláló bizottsági tagok, póttagok mellett, a jelenlegi tagság kiegészítése érdekében

**szavazatszámláló bizottsági tagi/póttagi feladatokat vállaló, délegyházi állandó lakóhelyű választópolgárok jelentkezését várja.**

**A 2022. évben megválasztott tagoknak nem kell újra jelentkezniük, amennyiben a megbízatásuk nem szűnt meg (pl. lemondással).**

 A bizottsági tagok feladata különösen, hogy ellenőrizzék a szavazóhelyiséget, levezessék a szavazást, gondoskodjanak annak törvényes lebonyolításáról. Emellett döntenek a szavazás közben felmerült vitás kérdésekben, megszámlálják a szavazatokat, megállapítják a szavazókörben a szavazás végeredményét.

A választási eljárásról szóló 2013. évi XXXVI. törvény (a továbbiakban: Ve.) 17. § (1) bekezdés a) pontja szerint a szavazatszámláló bizottságnak **csak a településen lakcímmel rendelkező,** a központi névjegyzékben szereplő **választópolgár** lehet a tagja.

A Ve. 18. § (1) bekezdése alapján a választási bizottságnak **nem lehet tagja**

*a)* a köztársasági elnök,

*b)* a háznagy,

*c)* képviselő,

*d)* alpolgármester,

*e)* jegyző,

*f)* másik választási bizottság tagja, választási iroda tagja,

*g)* a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, valamint

*h)* jelölt.

A Ve. 18.§ (2) bekezdése alapján **nem lehet a választási bizottság választott tagja** az (1) bekezdésben foglaltakon túl

*a)* párt tagja,

*b)* a választókerületben jelöltet állító jelölő szervezet tagja,

*c)* a választókerületben induló jelölt hozzátartozója,

*d)* a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott, a munkavállaló, az egészségügyi szolgálati jogviszonyban, valamint a köznevelési foglalkoztatotti jogviszonyban álló személy kivételével.

A Ve. 33. § (4) bekezdése alapján a szavazatszámláló bizottságok választott tagjainak megbízatása a következő általános választásra megválasztott szavazatszámláló bizottsági tagok megválasztásáig tart.

Választott szavazatszámláló bizottsági tagnak jelentkezni az erre a célra rendszeresített „Jelentkezési lap” nyomtatvány pontos kitöltésével lehet.

A kitöltött jelentkezési lapokat legkésőbb **2024. február 7-én 16.00 óráig** kell eljuttatni levélben a Délegyházi Polgármesteri Hivatalnak címezve (2337 Délegyháza, Árpád u. 8.) vagy személyesen ügyfélfogadási időben a **Délegyházi Polgármesteri Hivatal 2. irodájában** lehet leadni.

Kérem, hogy jelentkezésük során vegyék figyelembe, hogy a szavazatszámláló bizottsági feladatok a választás napján – mely minden esetben vasárnapra esik – folyamatos, egész napos elfoglaltságot jelentenek, reggel 5 órától este 22-24 óráig, önkormányzati választás esetén tovább is, és a választást megelőző napon is lehetnek feladataik.

A szavazatszámláló bizottság tagjait Délegyháza Község Önkormányzatának Képviselő-testülete választja meg a jelenleg megválasztott tagok mellé. A megválasztott szavazatszámláló bizottsági tagok kötelesek a Helyi Választási Iroda által szervezett, előzetesen meghirdetett időpontokban eskütételen és felkészítő oktatáson részt venni.

Tájékoztatom Önöket, hogy a szavazatszámláló bizottság választott tagjai munkájukért tiszteletdíjban részesülnek, és a szavazást követő napon mentesülnek a munkavégzési kötelezettség alól.

dr. Molnár Zsuzsanna

jegyző, HVI vezető